กรมชลประทาน แจ้งเตือนระดับน้ำในแม่น้ำยม อำเภอบางระกำ จังหวัดพิษณุโลก เพิ่มสูงขึ้นต่อเนื่อง
นายชำนาญ ชูเที่ยง ผู้อำนวยการโครงการชลประทานพิษณุโลก เปิดเผยว่า ปัจจุบันสถานการณ์น้ำท่วมในพื้นที่ฝั่งขวาของแม่น้ำยม จังหวัดสุโขทัย มีแนวโน้มลดลงต่อเนื่อง โดยน้ำที่ท่วมขังจะไหลลงสู่แม่น้ำยม ผ่านอำเภอเมือง อำเภอกงไกรลาศ จังหวัดสฺโขทัย ก่อนจะไหลลงสู่อำเภอบางระกำ จังหวัดพิษณุโลก ส่งผลให้แม่น้ำยมในเขตจังหวัดพิษณุโลก ในพื้นที่อำเภอพรหมพิราม และอำเภอบางระกำ มีระดับน้ำเพิ่มสูงขึ้น ทำให้มีน้ำเอ่อล้นตลิ่งและท่วมพื้นที่ลุ่มต่ำบางแห่ง ส่วนปริมาณน้ำที่มาจากจ.สุโขทัยผ่านทางแม่น้ำยมสายเก่า จะถูกผันเข้าแก้มลิงทุ่งบางระกำ ซึ่งขณะนี้มีการรับน้ำเข้าพื้นที่ไปแล้ว 202,608 ไร่ ปริมาณน้ำรวมกว่า 375 ล้าน ลบ.ม. หรือร้อยละ 94 ของความจุ นอกจากนี้ ยังได้ชักน้ำเข้าคลองธรรมชาติ (ฝั่งขวาแม่น้ำยม) เข้าไปเก็บไว้ในคลองต่างๆ รวมไปถึงแก้มลิงขนาดใหญ่ ในเขตอ.บางระกำ ความจุเก็บกักรวมกว่า 30 ล้าน ลบ.มปัจจุบันเก็บกักน้ำได้แล้วรวมกว่า  18 ล้าน ลบ.ม คิดเป็นร้อยละ 61 ของความจุ ช่วยลดปริมาณน้ำที่จะไหลลงสู่ลุ่มน้ำเจ้าพระยาตอนล่างและเก็บกักน้ำไว้ใช้ในช่วงฤดูแล้งหน้าที่กำลังจะมาถึงกรมชลประทาน ปรับลดการระบายน้ำของเขื่อนสิริกิติ์ เขื่อนแควน้อยบำรุงแดน ในอัตราที่เหมาะสม พร้อมกับทดน้ำไว้บริเวณเหนือเขื่อนผาจุก และเขื่อนนเรศวร เพื่อหน่วงน้ำ เก็บกักน้ำ และลดระดับน้ำในแม่น้ำน่าน ช่วยเพิ่มการระบายน้ำแม่น้ำยมลงแม่น้ำน่านได้สะดวกมากขึ้น นอกจากนี้ ยังได้เร่งการระบายน้ำแม่น้ำยมผ่านทางอาคารชลประทานต่างๆ  รวมทั้งได้ติดตั้งเครื่องผลักดันน้ำ บริเวณสะพานบ้านวังเป็ด อำเภอบางระกำ 6 เครื่อง เพื่อเร่งการระบายน้ำไว้รองรับน้ำเหนือที่อาจจะลงมาเพิ่มเติมอีกในระยะต่อไป ขอแจ้งเตือนให้ประชาชน ที่อาศัยอยู่ริมตลิ่ง แม่น้ำยม,แม่น้ำยมสายเก่า ติดตามสถานการณ์น้ำจากหน่วยงานราชการอย่างใกล้ชิด